Den 50-årige mand blev tirsdag fundet i vandet af sin arbejdsgiver.

En 50-årig polsk mand er afgået ved døden, efter at han tirsdag faldt over bord fra sin båd i Limfjorden. Det oplyser Midt- og Vestjyllands Politi til B.T. Manden sejlede ud alene fra Nykøbing Mors tirsdag formiddag ved titiden. Først klokken 16.55 blev han fundet, efter at hans kammerater var blevet bekymret, fordi han ikke var vendt tilbage. Han blev fløjet til Aalborg Universitetshospital, hvor han blev indlagt kraftigt nedkølet efter angiveligt at have ligget i det kolde vand i flere timer. Søfartsstyrelsen indkaldt Den polske mand var ansat ved Seafood Limfjord. Det var hans arbejdsgiver, der sejlede ud og fandt ham. - Det er arbejdsgiveren, der sejler ud og finder manden livløs i vandet og får tilkaldt hjælp, sagde vagtchef Ole Vanghøj natten til onsdag. Fordi ulykken indtraf, mens manden var på arbejde, bliver Søfartsstyrelsen involveret. Normalt er det Arbejdstilsynet, men fordi ulykken er sket på vandet, er det Søfartsstyrelsen. - Han var sejlet ud til sådan nogle liner, hvor der hænger muslinger på. Måske var det dem, han skulle tilse eller servicere på en eller anden måde. Det skal Søfartsstyrelsen nu forsøge at klarlægge, sagde vagtchefen. Den 50-årige mands pårørende er underrettet.